Ehdotus EUROOPAN PARLAMENTIN JA NEUVOSTON ASETUS laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 muuttamisesta /* COM/2012/0332 final - 2012/0162 (COD) */





PERUSTELUT 1. EHDOTUKSEN TAUSTA Euroopan unionin toiminnasta tehdyssä sopimuksessa (SEUT-sopimus) erotetaan toisistaan toisaalta SEUT-sopimuksen 290 artiklan 1 kohdassa määrätty, komissiolle siirretty valta antaa perussopimuksen muita kuin lainsäätämisjärjestyksessä hyväksyttäviä ja soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja toisaalta SEUT-sopimuksen 291 artiklan 2 kohdassa määrätty, komissiolle siirretty valta antaa perussopimuksen oikeudellisesti velvoittavien unionin säädösten yhdenmukaisia täytäntöönpanosäädöksiä (täytäntöönpanosäädökset). Mukautettaessa asetusta (EY) N:o 1005/2008 uusiin SEUT-sopimuksen sääntöihin kyseisellä asetuksella annettu toimivalta on jaettu uudelleen siirrettyyn säädösvaltaan ja täytäntöönpanovaltaan. Edellä tarkoitetun mukauttamisen jälkeen on laadittu ehdotusluonnos asetuksen (EY) N:o 1005/2008 muuttamiseksi. Perussopimuksen 290 artiklan nojalla lainsäätäjä antaa komissiolle tehtäväksi täydentää tai muuttaa kyseisen asetuksen tiettyjä muita kuin sen keskeisiä osia. Komissiolle olisi siirrettävä valta antaa säädösvallan siirron nojalla annettavia delegoituja säädöksiä, joilla kalastusalukset vapautetaan tietojen ilmoittamisesta tai joilla otetaan käyttöön ilmoitusten tekemistä koskevia erilaisia määräaikoja, joilla määritetään kolmansien maiden kalastusalusten purkamis- ja jälleenlaivaustoimien tarkastuksia koskevia ohjeita, joilla mukautetaan saalistodistusjärjestelmä pienten kalastusalusten pyytämien joidenkin kalastustuotteiden osalta, mukaan lukien mahdollisuus käyttää yksinkertaistettua saalistodistusta, joilla muutetaan luetteloa tuotteista, jotka eivät kuulu asetuksen soveltamisalaan, joilla mukautetaan saalistodistuksen toimittamista koskevaa määräaikaa kalastustuotteen tyypin, yhteisön alueelle saapumisen paikan etäisyyden tai kuljetukseen käytetyn välineen perusteella, joilla vahvistetaan hyväksytyn talouden toimijan todistuksen myöntämistä, muuttamista tai peruuttamista taikka hyväksytyn talouden toimijan aseman keskeyttämistä tai kumoamista koskevat säännöt sekä hyväksytyn talouden toimijan todistusten voimassaoloedellytyksiä koskevat säännöt ja joilla otetaan käyttöön riskinhallintaan liittyviä tarkistuksia koskevat unionin perusteet. Perussopimuksen 291 artiklan nojalla lainsäätäjä siirtää komissiolle täytäntöönpanovaltaa varmistaakseen asetuksen (EY) N:o 1005/2008 yhdenmukaiset täytäntöönpanoedellytykset. Tämä koskee erityisesti seuraavia: ennakkoilmoituslomakkeiden laatiminen, purkamista ja jälleenlaivausta koskevien ilmoitusmenettelyjen ja lomakkeiden laatiminen, sähköisesti laadittujen, varmennettujen tai toimitettujen taikka sellaisiin sähköisiin jäljitysjärjestelmiin, joilla voidaan taata sama viranomaisten suorittaman valvonnan taso, perustuvien saalistodistusten hyväksyminen yhdessä lippuvaltioiden kanssa, alueellisten kalastuksenhoitojärjestöjen hyväksymien, LIS-asetuksen mukaisten EU:n saalistodistusjärjestelmien luettelon määritteleminen ja muuttaminen, kaikissa jäsenvaltioissa sovellettavien yhteisten edellytysten vahvistaminen hyväksytyn talouden toimijan todistusten hakemista ja myöntämistä koskevia menettelyjä ja lomakkeita varten, hyväksyttyä talouden toimijaa koskeviin tarkistuksiin liittyvien sääntöjen vahvistaminen sekä talouden toimijan ja jäsenvaltion viranomaisten välistä, jäsenvaltioiden välistä ja jäsenvaltioiden ja komission välistä tietojenvaihtoa koskevien sääntöjen vahvistaminen, unionin LIS-alusluettelon laatiminen, alusten poistaminen unionin LIS-alusluettelosta, alueellisten kalastuksenhoitojärjestöjen hyväksymien LIS-alusluettelojen sisällyttäminen unionin LIS-alusluetteloon, yhteistyöhön osallistumattomaksi kolmanneksi maaksi toteaminen, yhteistyöhön osallistumattomaksi kolmanneksi maaksi todetun maan sisällyttäminen kyseisten maiden luetteloon, yhteistyöhön osallistumattomien kolmansien maiden luettelosta poistaminen, kolmansia maita koskevien kiireellisten toimenpiteiden hyväksyminen erityistilanteissa, sen mallin vahvistaminen, jota jäsenvaltioiden on noudatettava toimittaessaan havaittuja kalastusaluksia koskevia tietoja, ja keskinäistä avunantoa koskevien sääntöjen vahvistaminen. 2. KUULEMISTEN JA VAIKUTUSTENARVIOINTIEN TULOKSET Intressitahojen kuulemista tai vaikutusten arviointia ei tarvittu. 3. EHDOTUKSEEN LIITTYVÄT OIKEUDELLISET NÄKÖKOHDAT · Ehdotetun toimen lyhyt kuvaus Yksilöidä neuvoston asetuksessa (EY) N:o 1005/2008 komissiolle siirretty valta ja määritellä se joko siirretyksi säädösvallaksi tai täytäntöönpanovallaksi sekä mukauttaa tietyt säännökset Lissabonin sopimuksella käyttöön otettuun päätöksentekomenettelyyn. · Oikeusperusta Euroopan unionin toiminnasta tehdyn sopimuksen 43 artiklan 2 kohta. · Toissijaisuusperiaate Ehdotus kuuluu Euroopan unionin yksinomaiseen toimivaltaan. · Suhteellisuusperiaate Ehdotus koskee neuvoston asetuksessa (EY) N:o 1005/2008 jo olemassa olevien toimenpiteiden muuttamista, minkä vuoksi esille ei nouse ongelmia suhteellisuusperiaatteen kannalta. · Sääntelytavan valinta Ehdotettu sääntelytapa: Euroopan parlamentin ja neuvoston asetus. Muut sääntelytavat eivät soveltuisi seuraavasta syystä: asetusta on muutettava asetuksella. 4. TALOUSARVIOVAIKUTUKSET Toimenpiteestä ei aiheudu unionille ylimääräisiä menoja. 2012/0162 (COD) Ehdotus EUROOPAN PARLAMENTIN JA NEUVOSTON ASETUS laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon, noudattavat tavallista lainsäätämisjärjestystä, sekä katsovat seuraavaa: (1) Laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä 29 päivänä syyskuuta 2008 annetulla neuvoston asetuksella (EY) N:o 1005/2008[1] siirretään komissiolle valta panna täytäntöön joitakin mainitun asetuksen säännöksiä ja jätetään tietty täytäntöönpanovalta neuvostolle. (2) Lissabonin sopimuksen tultua voimaan asetuksella (EY) N:o 1005/2008 siirretty tietty valta olisi saatettava yhdenmukaiseksi Euroopan unionin toiminnasta tehdyn sopimuksen 290 ja 291 artiklan kanssa. (3) Komissiolle olisi joidenkin asetuksen (EY) N:o 1005/2008 säännösten soveltamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat – vapauttamista kalastusaluksille asetetuista tietyistä tietojen ilmoittamista koskevista vaatimuksista tai ilmoitusten tekemistä koskevien erilaisten määräaikojen käyttöönottoa tietyille kalastusalusluokille, – kolmansien maiden kalastusalusten purkamis- ja jälleenlaivaustoimien tarkastuksia koskevien ohjeiden laatimista; – saalistodistuksen soveltamisalan ulkopuolelle jääviä tuotteita koskevan luettelon laatimista, – saalistodistusjärjestelmän mukauttamista pienten kalastusalusten pyytämien joidenkin kalastustuotteiden osalta, mukaan lukien mahdollisuus käyttää yksinkertaistettua saalistodistusta, – saalistodistuksen toimittamista koskevan määräajan mukauttamista kalastustuotteen tyypin, yhteisön alueelle saapumisen paikan etäisyyden tai kuljetukseen käytetyn välineen perusteella, – hyväksytyn talouden toimijan todistuksen myöntämistä, muuttamista tai peruuttamista taikka hyväksytyn talouden toimijan aseman keskeyttämistä tai kumoamista koskevien sääntöjen sekä hyväksytyn talouden toimijan todistusten voimassaoloedellytyksiä koskevien sääntöjen laatimista, ja – riskinhallintaan liittyviä tarkistuksia koskevien unionin perusteiden laatimista. (4) On erityisen tärkeää, että komissio delegoitujen säädösten antamista valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (5) Jotta voitaisiin varmistaa neuvoston asetuksen (EY) N:o 1005/2008 yhdenmukaiset täytäntöönpanoedellytykset, täytäntöönpanovalta olisi siirrettävä komissiolle Euroopan unionin toiminnasta tehdyn sopimuksen 291 artiklan mukaisesti seuraavilta osin: – ennakkoilmoituslomakkeiden laatiminen, – purkamista ja jälleenlaivausta koskevien ilmoitusmenettelyjen ja -lomakkeiden laatiminen, – sähköisesti laadittujen, varmennettujen tai toimitettujen taikka sellaisiin sähköisiin jäljitysjärjestelmiin, joilla voidaan taata sama viranomaisten suorittaman valvonnan taso, perustuvien saalistodistusten hyväksyminen yhdessä lippuvaltioiden kanssa, – alueellisten kalastuksenhoitojärjestöjen hyväksymien, EU:n LIS-asetuksen mukaisten saalistodistusjärjestelmien luettelon määritteleminen ja muuttaminen, – kaikissa jäsenvaltioissa sovellettavien yhteisten edellytysten vahvistaminen hyväksytyn talouden toimijan todistusten hakemista ja myöntämistä koskevia menettelyjä ja lomakkeita varten, hyväksyttyä talouden toimijaa koskeviin tarkistuksiin liittyvien sääntöjen vahvistaminen sekä hyväksytyn talouden toimijan ja jäsenvaltion viranomaisten välistä, jäsenvaltioiden välistä ja jäsenvaltioiden ja komission välistä tietojenvaihtoa koskevien sääntöjen vahvistaminen, – unionin LIS-alusluettelon laatiminen, – alusten poistaminen unionin LIS-alusluettelosta, – alueellisten kalastuksenhoitojärjestöjen hyväksymien LIS-alusluettelojen sisällyttäminen unionin LIS-alusluetteloon, – yhteistyöhön osallistumattomaksi kolmanneksi maaksi toteaminen, – yhteistyöhön osallistumattomaksi kolmanneksi maaksi todetun kolmannen maan sisällyttäminen kyseisten maiden luetteloon, – yhteistyöhön osallistumattomien kolmansien maiden luettelosta poistaminen, – kolmansia maita koskevien kiireellisten toimenpiteiden hyväksyminen erityistilanteissa, – sen mallin määrittäminen, jota jäsenvaltioiden on noudatettava toimittaessaan havaittuja kalastusaluksia koskevia tietoja, ja – keskinäistä avunantoa koskevien sääntöjen vahvistaminen. Kun jäsenvaltioiden edellytetään suorittavan valvontaa, tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun asetuksen (EU) N:o 182/2011[2] mukaisesti. (6) Lissabonin sopimuksen voimaantulon vuoksi 52 artikla olisi poistettava. Kyseistä artiklaa käytettiin jo laadittaessa yksinkertaistettua saalistodistusta koskevaa oikeudellista kehystä sekä 12 artiklan 4 kohdan ja 20 artiklan 4 kohdan mukaisia kolmansia maita koskevia hallinnollisia järjestelyjä. Sitä tarvitaan edelleen, jotta komissiolle voidaan siirtää tarvittava valta hyväksyä delegoituja säädöksiä, jotka koskevat saalistodistusjärjestelmän mukauttamista pienten kalastusalusten pyytämien joidenkin kalastustuotteiden osalta, mukaan lukien mahdollisuus käyttää yksinkertaistettua saalistodistusta, ja täytäntöönpanovalta hyväksyä yhdessä lippuvaltioiden kanssa sähköisesti laaditut, varmennetut tai toimitetut taikka sellaisiin sähköisiin jäljitysjärjestelmiin, joilla voidaan taata sama viranomaisten suorittaman valvonnan taso, perustuvat saalistodistukset. (7) Lissabonin sopimuksen voimaantulon vuoksi olisi mukautettava väliaikaisia toimenpiteitä koskevaa säännöstä, jonka mukaan tietyt komission toimenpiteet voidaan siirtää neuvoston käsiteltäväksi tietyin edellytyksin. (8) Yhteistyöhön osallistumattomien kolmansien maiden luettelon laatimista ja kolmansien maiden kyseisestä luettelosta poistamista koskevissa asetuksen (EY) N:o 1005/2008 säännöksissä siirretään päätöksentekovalta neuvostolle. Lissabonin sopimuksen voimaantulon vuoksi kyseiset säännökset olisi mukautettava yhteiseen kalastuspolitiikkaan sovellettaviin uusiin menettelyihin. (9) Asetusta (EY) N:o 1005/2008 olisi sen vuoksi muutettava, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 1005/2008 seuraavasti: 1. Muutetaan 6 artikla seuraavasti: a) lisätään 1 a kohta seuraavasti: ”1 a. Komissio voi vahvistaa 1 kohdassa tarkoitettua ennakkoilmoitusta koskevan lomakkeen täytäntöönpanosäädöksillä 54 artiklan 2 kohdassa tarkoitettua tarkastelumenettelyä noudattaen.” b) Korvataan 3 kohta seuraavasti: ”3. Siirretään komissiolle valta antaa 54 a artiklan mukaisesti delegoituja säädöksiä, joilla tietyt kolmansien maiden kalastusalusluokat vapautetaan 1 kohdassa säädetystä velvollisuudesta rajoitetuksi ajaksi, jota voidaan jatkaa, tai joilla asetetaan toinen määräaika ilmoituksen tekemiselle ottamalla huomioon muun muassa kalastustuotetyypin sekä kalavesien, purkamispaikkojen ja niiden satamien välisen välimatkan, joissa kyseiset alukset on rekisteröity tai luetteloitu.” 2. Korvataan 8 artiklan 3 kohta seuraavasti: ”3. Purkamista ja jälleenlaivausta koskevista ilmoitusmenettelyistä ja -lomakkeista päätetään täytäntöönpanosäädöksillä. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 3. Korvataan 9 artiklan 1 kohta seuraavasti: ”1. Jäsenvaltioiden on tarkastettava nimetyissä satamissaan kunakin vuonna vähintään viisi prosenttia kolmansien maiden kalastusalusten purkamis- ja jälleenlaivaustoimista niiden ohjeiden mukaisesti, jotka annetaan riskinhallinnan pohjalta, sanotun kuitenkaan rajoittamatta alueellisten kalastuksenhoitojärjestöjen hyväksymien korkeampien kynnysarvojen soveltamista. Siirretään komissiolle valta antaa kyseisiä ohjeita koskevia delegoituja säädöksiä 54 a artiklan mukaisesti.” 4. Muutetaan 12 artikla seuraavasti: a) Lisätään 4 a kohta seuraavasti: ”4 a. Komissio vahvistaa täytäntöönpanosäädöksillä 20 artiklan 4 kohdan mukaisen yhteistyöjärjestelyn puitteissa laaditut saalistodistukset. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” b) Korvataan 5 kohta seuraavasti: "5. Liitteessä I olevaa luetteloa tuotteista, jotka jäävät saalistodistuksen soveltamisalan ulkopuolelle, voidaan tarkastella vuosittain uudelleen. Siirretään komissiolle valta antaa 54 a artiklan mukaisesti delegoituja säädöksiä, joilla luetteloa muutetaan seuraavien perusteella: a) kolmansien maiden kalastusalusten tarkastukset jäsenvaltioiden satamissa; b) saalistodistusjärjestelmän täytäntöönpano kalastustuotteiden tuonnin ja viennin osalta; c) unionin ennakkovaroitusjärjestelmän täytäntöönpano; d) LIS-kalastusta harjoittavien kalastusalusten yksilöiminen; e) LIS-kalastusta tukevien tai harjoittavien kansalaisten yksilöiminen; f) tiettyjen alueellisten kalastuksenhoitojärjestöjen hyväksymien kalastusalushavaintoja koskevien määräysten täytäntöönpano; g) jäsenvaltioiden raportit.” c) Lisätään 6 kohta seuraavasti: ”6. Siirretään komissiolle valta antaa 54 a artiklan mukaisesti delegoituja säädöksiä, joilla saalistodistusjärjestelmä mukautetaan pienten kalastusalusten pyytämiin kalastustuotteisiin, mukaan lukien tarvittaessa yksinkertaistettua saalistodistusta koskeva malli.” 5. Korvataan 13 artiklan 1 kohta seuraavasti: ”1. Saalisasiakirjat ja mitkä tahansa niihin liittyvät asiakirjat, jotka on varmennettu alueellisen kalastuksenhoitojärjestön hyväksymän sellaisen dokumentointijärjestelyn mukaisesti, jonka katsotaan täyttävän tässä asetuksessa säädetyt vaatimukset, on hyväksyttävä saalistodistuksiksi sellaisista lajeista saatujen kalastustuotteiden osalta, joihin tällaisia dokumentointijärjestelyjä sovelletaan, ja niitä koskevat tuontijäsenvaltiolle 16 ja 17 artiklan mukaisesti kuuluvat tarkastus- ja tarkistusvaatimukset sekä 18 artiklassa annetut tuonnin epäämistä koskevat säännökset. Saaliiden dokumentointijärjestelyjä koskevasta luettelosta päätetään täytäntöönpanosäädöksillä. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 6. Muutetaan 16 artikla seuraavasti: a) Korvataan 1 kohta seuraavasti: ”1. Tuojan on toimitettava varmennettu saalistodistus sen jäsenvaltion toimivaltaisille viranomaisille, johon tuote on määrä tuoda, määräajassa, joka asetetaan aluksi vähintään kolmeksi työpäiväksi ennen arvioitua saapumista paikkaan, jossa tuote tulee unionin alueelle. Tätä kolmen työpäivän määräaikaa voidaan mukauttaa 54 a artiklan mukaisilla delegoiduilla säädöksillä kalastustuotteen tyypin, unionin alueelle saapumisen paikan etäisyyden tai kuljetukseen käytetyn välineen mukaan. Näiden toimivaltaisten viranomaisten on suoritettava saalistodistuksen tarkastus riskinhallinnan pohjalta ja lippuvaltiolta 20 ja 22 artiklan mukaisesti saadussa ilmoituksessa olevat tiedot huomioiden.” b) Korvataan 3 kohta seuraavasti: ”3. Myöntäessään tuojalle hyväksytyn talouden toimijan aseman jäsenvaltion toimivaltaisten viranomaisten on käytettävä perusteina seuraavia: a) tuoja on sijoittautunut tuon jäsenvaltion alueelle; b) tuontitapahtumia ja -määriä on riittävästi, jotta 2 kohdassa tarkoitetun menettelyn käyttö on perusteltua; c) asianmukainen selvitys säilyttämis- ja hoitotoimenpiteitä koskevien vaatimusten noudattamisesta; d) tyydyttävä kaupallisten ja tarvittaessa kuljetus- ja jalostustietojen hallinnointijärjestelmä, joka mahdollistaa tässä asetuksessa edellytettyjen tarkastusten ja tarkistusten toteuttaminen; e) näiden tarkastusten ja tarkistusten suorittamisen edellyttämät mahdollisuudet; f) tapauksen mukaan toimintaan suoraan liittyvä käytännön pätevyys tai ammattipätevyys; ja g) tarvittaessa selvitys taloudellisesta vakavaraisuudesta. Jäsenvaltioiden on toimitettava komissiolle hyväksytyn talouden toimijan nimi ja osoite mahdollisimman pian sen jälkeen, kun sille on myönnetty tämä asema. Komissio antaa nämä tiedot jäsenvaltioiden käyttöön sähköisesti.” c) Lisätään 4 ja 5 kohta seuraavasti: ”4. Siirretään komissiolle valta antaa 54 a artiklan mukaisesti 3 kohdassa säädettyjä perusteita noudattaen delegoituja säädöksiä, joilla vahvistetaan a) hyväksytyn talouden toimijan aseman keskeyttämistä tai kumoamista koskevat säännöt; b) hyväksytyn talouden toimijan todistusten voimassaoloedellytyksiä koskevat säännöt; c) hyväksytyn talouden toimijan todistusten myöntämistä, muuttamista tai peruuttamista koskevat säännöt. 5. Komissio hyväksyy 54 artiklan 2 kohdassa tarkoitetun tarkastelumenettelyn mukaisesti täytäntöönpanosäädöksiä, joissa vahvistetaan a) hyväksytyn talouden toimijan todistusten hakemista ja myöntämistä koskevat menettelyt ja lomakkeet; b) hyväksyttyjä talouden toimijoita koskevien tarkistusten tekemistä koskevat säännöt; c) talouden toimijan ja jäsenvaltion viranomaisten välistä, jäsenvaltioiden välistä ja jäsenvaltioiden ja komission välistä tietojenvaihtoa koskevat säännöt.” 7. Korvataan 17 artiklan 3 kohta seuraavasti: ”3. Tarkistukset on riskinhallinnan mukaisesti kohdistettava kansallisella tai unionin tasolla laadittujen perusteiden mukaisesti tunnistetun riskin mukaan. Jäsenvaltioiden on ilmoitettava kansalliset perusteensa komissiolle 30 työpäivän kuluessa 29 päivästä lokakuuta 2008 ja pidettävä nämä tiedot ajan tasalla. Siirretään komissiolle valta antaa 54 a artiklan mukaisesti delegoituja säädöksiä, joilla määritetään unionin perusteet, joiden avulla merkityksellisille valvontatiedoille voidaan tehdä hyvissä ajoin riskianalyysit ja yleisarvioinnit.” 8. Korvataan 27 artiklan 1 kohta seuraavasti: ”1. Komissio laatii unionin LIS-alusluettelon täytäntöönpanosäädöksillä 54 artiklan 2 kohdassa tarkoitettua tarkastelumenettelyä noudattaen. Luettelo sisältää kalastusalukset, joiden on tämän asetuksen mukaisesti saatujen tietojen sekä 25 ja 26 artiklan mukaisesti toteutettujen toimien ja mainituissa säännöksissä olevien perusteiden perusteella todettu harjoittavan 3 artiklassa tarkoitettua LIS-kalastusta ja joiden lippuvaltiot eivät ole noudattaneet 26 artiklan 2 kohdan b ja c alakohdassa sekä 26 artiklan 3 kohdan b ja c alakohdassa tarkoitettuja, tällaisen LIS-kalastuksen johdosta tehtyjä virallisia pyyntöjä.” 9. Korvataan 28 artiklan 1 kohta seuraavasti: ”1. Komissio poistaa kalastusaluksen unionin alusluettelosta täytäntöönpanosäädöksillä 54 artiklan 2 kohdassa tarkoitettua tarkastelumenettelyä noudattaen, jos kalastusaluksen lippuvaltio osoittaa, että a) alus ei ole harjoittanut sellaista LIS-kalastusta, jonka perusteella se on merkitty luetteloon; tai b) kyseisen LIS-kalastuksen osalta on sovellettu oikeasuhteisia, varoittavia ja tehokkaita seuraamuksia, erityisesti sellaisten kalastusalusten osalta, jotka purjehtivat jonkun jäsenvaltion lipun alla, asetuksen (EY) N:o 1224/2009 mukaisesti.” 10. Korvataan 30 artiklan 1 kohta seuraavasti: ”1. Unionin LIS-alusluetteloon merkitään täytäntöönpanosäädöksillä 27 artiklassa tarkoitettujen kalastusalusten lisäksi alueellisten kalastuksenhoitojärjestöjen hyväksymissä LIS-alusluetteloissa olevat kalastusalukset. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen. Tällaisten alusten poistamista unionin LIS-alusluettelosta säännellään asianomaisen alueellisen kalastuksenhoitojärjestön niiden osalta tekemillä päätöksillä.” 11. Korvataan 31 artiklan 1 kohta seuraavasti: ”1. Komissio yksilöi täytäntöönpanosäädöksillä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön tässä artiklassa lueteltuja perusteita noudattaen. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 12. Korvataan 33 artiklan 1 kohta seuraavasti: ”1. Komissio sisällyttää täytäntöönpanosäädöksillä 31 artiklan 1 kohdan mukaisesti yksilöidyt kolmannet maat yhteistyöhön osallistumattomien kolmansien maiden luetteloon. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 13. Korvataan 34 artiklan 1 kohta seuraavasti: ”1. Komissio poistaa täytäntöönpanosäädöksillä kolmannen maan yhteistyöhön osallistumattomien kolmansien maiden luettelosta, jos kyseinen kolmas maa osoittaa, että sen luetteloon merkitsemiseen johtanut tilanne on korjattu. Luettelosta poistamista koskevassa päätöksessä otetaan huomioon myös, onko asianomainen kolmas maa toteuttanut konkreettisia toimenpiteitä, joilla tilannetta voidaan parantaa pysyvällä tavalla. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 14. Korvataan 36 artikla seuraavasti: ”36 artikla Väliaikaiset toimenpiteet 1. Jos on todisteita siitä, että kolmannen maan toteuttamat toimenpiteet vaarantavat alueellisen kalastuksenhoitojärjestön hyväksymät säilyttämis- ja hoitotoimenpiteet, komissio voi toteuttaa täytäntöönpanosäädöksillä ja kansainvälisten velvoitteidensa mukaisesti väliaikaisia toimenpiteitä, joiden kesto voi olla enintään kuusi kuukautta, kolmansien maiden toimenpiteiden vaikutusten lieventämiseksi. Komissio voi tehdä uuden päätöksen väliaikaisten toimenpiteiden jatkamisesta enintään kuudella kuukaudella. 2. Edellä 1 kohdassa tarkoitettuihin väliaikaisiin toimenpiteisiin voi sisältyä seuraavia toimia: a) asianomaisen kolmannen maan lipun alla purjehtiville kalastusaluksille, joilla on lupa kalastaa, ei myönnetä pääsyä jäsenvaltioiden satamiin, ellei kyse ole 4 artiklan 2 kohdassa tarkoitetun ylivoimaisen esteen tai hätätilan korjaamiseksi välttämättömien palvelujen saamisesta; b) jäsenvaltion lipun alla purjehtiville kalastusaluksille ei anneta lupaa harjoittaa yhteisiä kalastustoimia asianomaisen kolmannen maan lipun alla purjehtivien alusten kanssa; c) jäsenvaltion lipun alla purjehtiville kalastusaluksille ei anneta lupaa kalastaa asianomaisen kolmannen maan lainkäyttövaltaan kuuluvilla merivesillä, tämän kuitenkaan rajoittamatta kahdenvälisten kalastussopimusten määräysten soveltamista; d) ei anneta lupaa elävän kalan toimittamiseen asianomaisen kolmannen maan lainkäyttövaltaan kuuluvilla merivesillä harjoitettavaan kalanviljelyyn; e) asianomaisen kolmannen maan lipun alla purjehtivien kalastusalusten pyytämiä eläviä kaloja ei saa hyväksyä jäsenvaltion lainkäyttövaltaan kuuluvilla merivesillä harjoitettavaan kalanviljelyyn. 3. Väliaikaisia toimenpiteitä sovelletaan välittömästi. Niistä ilmoitetaan jäsenvaltioille ja asianomaiselle kolmannelle maalle, ja ne julkaistaan Euroopan unionin virallisessa lehdessä.” 15. Korvataan 49 artiklan 1 kohta seuraavasti: ”1. Jäsenvaltioiden, jotka ovat saaneet asianmukaisesti dokumentoituja tietoja havaituista kalastusaluksista, on toimitettava nämä tiedot viipymättä komissiolle tai sen nimeämälle elimelle täytäntöönpanosäädöksillä määriteltyä mallia noudattaen. Nämä täytäntöönpanosäädökset hyväksytään 54 artiklan 2 kohdassa tarkoitettua tarkastelumenettelyä noudattaen.” 16. Korvataan 51 artiklan 3 kohta seuraavasti: ”3. Siirretään komissiolle valta hyväksyä täytäntöönpanosäädöksillä keskinäistä avunantoa koskevat säännöt, jotka koskevat seuraavia: a) jäsenvaltioiden, kolmansien maiden, komission ja sen nimeämän elimen välinen hallinnollinen yhteistyö, mukaan lukien henkilötietojen suoja ja tietojen käyttö sekä ammatti- ja liikesalaisuuksien salassapitovelvollisuus; b) avunpyyntöön vastaamisesta aiheutuvat kustannukset; c) jäsenvaltion yhteysviranomaisen nimeäminen; d) kansallisten viranomaisten toteuttamien seurantatoimien ilmoittaminen tietojenvaihdon ohella; e) avun pyytäminen, mukaan lukien tietojen pyytäminen, toimenpiteiden pyytäminen ja hallinnollisten tiedoksiantojen pyytäminen sekä vastauksia koskevien määräaikojen asettaminen; f) tiedottaminen ilman edeltävää pyyntöä, ja g) jäsenvaltioiden suhteet komission ja kolmansien maiden kanssa. Nämä täytäntöönpanosäädökset hyväksytään 54 artiklan 2 kohdassa tarkoitettua tutkimusmenettelyä noudattaen.” 17. Poistetaan 52 artikla. 18. Korvataan 54 artikla seuraavasti: "54 artikla Komiteamenettely 1. Komissiota avustaa asetuksen (EY) N:o 2371/2002 30 artiklalla perustettu kalastus- ja vesiviljelyalan komitea. Tämä komitea on asetuksessa (EU) N:o 182/2011 tarkoitettu komitea. 2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.” 19. Lisätään 54 a artikla seuraavasti: ”54 a artikla Siirretyn säädösvallan käyttäminen 1. Siirretään komissiolle valta antaa delegoituja säädöksiä tässä artiklassa säädetyin edellytyksin. 2. Siirretään 6 artiklan 3 kohdassa, 9 artiklan 1 kohdassa, 12 artiklan 5 ja 6 kohdassa, 16 artiklan 1 ja 4 kohdassa ja 17 artiklan 3 artiklassa tarkoitettu valta antaa delegoituja säädöksiä komissiolle määräämättömäksi ajaksi. 3. Euroopan parlamentti tai neuvosto voi milloin tahansa peruuttaa 6 artiklan 3 kohdassa, 9 artiklan 1 kohdassa, 12 artiklan 5 ja 6 kohdassa, 16 artiklan 1 ja 4 kohdassa ja 17 artiklan 3 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 5. Edellä olevan 6 artiklan 3 kohdan, 9 artiklan 1 kohdan, 12 artiklan 5 ja 6 kohdan, 16 artiklan 1 ja 4 kohdan ja 17 artiklan 3 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.” 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 286, 29.10.2008. [2] EUVL L 55, 28.2.2011, s. 13.